section_heading: Povijest zlatarstva
paragraph_text: Ljudi su zlato obrađivali u svim kulturama koje su do njega mogle doći bilo neposrednim, bilo posrednim putem. Virtuozno izrađeni predmeti drevnih kultura Europe, Afrike, Indije, Azije te južne, srednje i sjeverne Amerike nalaze se u muzejima i zbirkama širom svijeta. Neki su od tih predmeta stari više od 6000 godina, a tehnike kojima su izrađeni upotrebljavaju se i danas.